Szvitolina még biztosan nem lesz világelső DIGI Sport HD
Jelina Szvitolina számára a második forduló jelentette a végállomást a Miamiban zajló WTA-tenisztornán, miután két szettben kikapott Vang Ja-fantól.
A torna előtt négy teniszező is esélyes volt arra, hogy letaszítsa az első helyről Oszaka Naomit. Ehhez Simona Halepnek és Petra Kvitovának az elődöntőig kellene masíroznia, Angelique Kerber és Jelina Szvitolina pedig tornagyőzelemmel lehetett volna világelső.
Nos, közülük az ukrán szállt ki elsőnek a versenyfutásból, ugyanis a tavalyi negyeddöntő után idén már a második fordulóban búcsúzott Floridától. Szvitolina ugyan Vang Ja-fan ellen az első szettben értékesítette az egyetlen bréklabdáját, közben azonban három szervajátékot is elbukott.
A második felvonást Vang ismét brékkel kezdte, de Szvitolina egyenlíteni tudott. Az ukrán azonban 4:3-as vezetése után már képtelen volt játékot nyerni, Vang így bejutott a harmadik fordulóba, ahol Danielle Collins lesz az ellenfele.
A korábbi világelsők közül Simona Halep és Karolína Plísková sem hibázott, előbbi Taylor Townsendet, utóbbi pedig Petra Marticot búcsúztatta két szettben.
TENISZ, WTA-TORNA, MIAMI, 2. FORDULÓ
Halep (román, 2.) - Townsend (brit) 6:1, 6:3
Ka. Plísková (cseh, 5.) - Martic (horvát) 6:3, 6:4
Vang (kínai) - Szvitolina (ukrán, 6.) 6:2, 6:4
Putyinceva (kazah) - Bencic (svájci, 23.) 6:3, 7:5
Collins (amerikai, 25.) - Osuigwe (amerikai) 7:6, 6:0
Cornet (francia) - Buzarnescu (román, 30.) 7:6, 6:1
Hercog (szlovén) - Doj (japán) 7:6, 6:4
Megtekintések száma: 132 2019-03-23 07:11:46